


BOSNA I HERCEGOVINA 
FEDERACIJA BOSNE I HERCEGOVINE
TUZLANSKI KANTON 
OPĆINSKI SUD U LUKAVCU 
Broj: 126 0 I 219222 25 I 2    
Lukavac, 29.10.2026.godine 

 Općinski sud u Lukavcu, sudija Mirza Bašić, u izvršnom postupku tražioca izvršenja Bravić Sabine iz Brčkog, Adila efendije Čokića 58/A, zastupan po punomoćniku Mrđen Mirjani, advokatu iz Brčkog, protiv izvršenika Krušić Sabahudina iz Lukavca, Armije BiH C8/1, radi prodaje nekretnine, van ročišta, dana 29.10.2026. godine, donio je

RJEŠENJE
Obustavlja se izvršenje u cijelosti. 
Opoziva se prvo ročište za prodaju nekretnine izvršenika zakazano za dan 16.11.2026. godine. u 08,30 sati.
Obrazloženje
Tražilac izvršenja je dana 17.06.2025. godine, putem punomoćnika, podnio ovom sudu prijedlog za izvršenje na osnovu izvršne isprave – rješenja Općinskog suda u Lukavcu broj 126 0 V 219222 23 V od 23.09.2024. godine, radi javne prodaje (civilna dioba) stana u Lukavcu u ulici Armije BiH C8/1, koji se nalazi u zgradi izgrađenoj na parceli broj 2431/24U1J1 upisane u zk. ul. broj 8640 KO Lukavac i zk. ul. broj 126-0-NAR-23-000 507, suvlasnički dio od 69/3185 na nekretnini označenoj kao kč 2431/4, povezano sa vlasništvom na posebnom dijelu zgrade – stana, ulaz 1, sprat – prizemlje, stan broj 1, koji se sastoji od dvije sobe, kuhinje i pomoćnih prostorija, ukupne površine 69 m2 u suvlasništvu tražioca izvršenja i izvršenika od po ½.
Rješenjem broj 126 0 I 219222 25 I 2 od 24.10.2025. godine sud je dozvolio predloženo izvršenje i odredio da će se isto provesti procjenom i prodajom naprijed navedenog stana u Lukavcu u ulici Armije BiH C8/1.
Podneskom od 27.10.2026. godine (zaprimljen 28.10.2026. godine) tražilac izvršenja je obavijestio sud da su on i izvršenik zaključili Ugovor o kupoprodaji na osnovu kojega je izvršenik kupio ½ stana od tražioca izvršenja, te su na taj način završili sve u vezi sa stanom, pa iz tog razloga povlači prijedlog za izvršenje
	Odredbom člana 38. Zakona o izvršnom postupku Federacije Bosne i Hercegovine („Službene novine FBiH“ broj 32/03, 52/03, 33/06, 39/06, 39/09, 35/12, 46/16, u daljem tekstu ZIP) predviđeno je da će sud obustaviti izvršenje u cijelosti ukoliko tražilac izvršenja tokom postupka povuče prijedlog za izvršenje.
Slijedom navedenog, kod toga da je tražilac izvršenja podneskom od 27.10.2026. godine povukao prijedlog za izvršenje, to je sud primjenom odredbe člana 38. ZIP donio odluku kao u izreci rješenja. 
U konačnom, kako je za dan 16.11.2026. godine, sa početkom u 08:30 sati zakazano prvo ročište za prodaju predmetne nekretnine, to je sud navedeno ročište za prodaju i opozvao, zbog čega je odlučeno kao u stavu drugom izreke.
                                                                                  			                                                           SUDIJA                                                                                                                                                      
									                     Mirza Bašić             
Pouka o pravnom lijeku:
Protiv ovog rješenja može se izjaviti prigovor ovom sudu u roku od 8 dana, od dana prijema rješenja. Prigovor se podnosi u dovoljnom broju primjeraka za sud i stranke.                                                                                                 			                                                                      

